A BIZOTTSÁG 1708/2005/EK RENDELETE
(2005. október 19.)
a harmonizált fogyasztói árindexek közös bázisidőszaka tekintetében a 2494/95/EK tanácsi rendelet végrehajtására vonatkozó részletes szabályok megállapításáról és a 2214/96/EK rendelet módosításáról
(EGT vonatkozású szöveg)
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a harmonizált fogyasztói árindexekről szóló, 1995. október 23-i 2494/95/EK tanácsi rendeletre (1) és különösen annak 4. cikke (3) bekezdésére és 5. cikke (3) bekezdésére,
tekintettel az Európai Központi Bank véleményére (2), a 2494/95/EK rendelet 5. cikkének (3) bekezdésében előírtaknak megfelelően,
mivel:
(1)
A harmonizált fogyasztói árindexek (Harmonised Indices of Consumer Prices, HICP-k) olyan harmonizált inflációs adatok, amelyekre a Bizottságnak és az Európai Központi Banknak az EK-Szerződés 121. cikkében megfogalmazott feladataik ellátásához szükségük van. A HICP-k a fogyasztóiár-infláció nemzetközi összehasonlítását hivatottak megkönnyíteni. Fontos mutatóként szolgálnak a monetáris politika kialakítása során.
(2)
A 2494/95/EK rendelet 5. cikke (1) bekezdésének a) pontja értelmében az összehasonlítható fogyasztói árindexek létrehozása érdekében szükséges intézkedések végrehajtásának első szakasza magában foglalja egy átmeneti indexsor összeállítását.
(3)
A 2494/95/EK rendelet 5. cikke (1) bekezdésének b) pontja értelmében a második szakaszban a harmonizált fogyasztói árindex (HICP) az 1997. januári indexszámmal kezdődik; az index közös bázisidőszaka az 1996-os év.
(4)
A 2494/95/EK rendelet azonban nem zárja ki a harmonizált fogyasztói árindexek más közös bázisidőszak alapján történő aktualizálását.
(5)
A tíz új tagállam 2004-es csatlakozását követően bizonyos HICP-részindexek, amelyeket a harmonizált fogyasztói árindexekről szóló 2494/95/EK tanácsi rendelet végrehajtására vonatkozó kezdeti intézkedésekről szóló, 1996. szeptember 9-i 1749/96/EK bizottsági rendelet (3), által rögzített rendszer, az „egyéni fogyasztás rendeltetés szerinti osztályozása a HICP igényeinek megfelelően” (COICOP/HICP) szabályoz, más bázisidőszakokra vonatkoznak; mindazonáltal a harmonizált fogyasztói árindexeket a 2494/95/EK rendelet 4. cikkében megfogalmazott összehasonlíthatóság biztosítása érdekében közös bázisidőszakok alapján kell összeállítani.
(6)
A közös bázisidőszak aktualizálása helytállóbb HICP-ket eredményezne, összhangban a 2494/95/EK rendelet 5. cikkének (3) bekezdésével.
(7)
Egyetértés uralkodik a tekintetben, hogy az árindexek bázisidőszakait az indexek - a cikkek, a területi lefedettség vagy mindkettő - alapos felülvizsgálata esetén célszerű aktualizálni.
(8)
A HICP-be eltérő időpontokban felvett COICOP/HICP-részindexek vonatkozásában közös bázisidőszakokat meghatározó szabályokat kell megállapítani annak érdekében, hogy az így összeállított HICP-k megfeleljenek a 2494/95/EK rendelet 4. cikkében és 5. cikkének (3) bekezdésében megfogalmazott összehasonlíthatóság és helytállóság követelményének.
(9)
Ezzel összefüggésben egyértelmű és harmonizált terminológiát kell létrehozni, hogy az iránymutatásul szolgálhasson a HICP-k bázisidőszakaival kapcsolatos műveletek során. Szükség van továbbá a harmonizált fogyasztói árindexekről: a HICP részindexeinek továbbításáról és terjesztéséről szóló, 1996. november 20-i 2214/96/EK bizottsági rendelet (4) módosítására.
(10)
Az ebben a rendeletben előírt intézkedések összhangban vannak a 89/382/EGK, Euratom tanácsi határozattal (5) létrehozott statisztikai programbizottság véleményével,
ELFOGADTA EZT A RENDELETET:
1. cikk
Cél
E rendelet célja egyes bázisidőszakok meghatározására szolgáló közös szabályok megállapítása annak érdekében, hogy az így összeállított harmonizált fogyasztói árindexek (HICP-k) összehasonlíthatóak és helytállóak legyenek.
2. cikk
Fogalommeghatározások
A HICP-k kiszámításához a közös referencia- vagy bázisidőszakok alábbi három típusa közül lehet szabadon választani:
a)
A „súlyrendszer bázisidőszaka” a 2454/97/EK bizottsági rendelet 2. cikkében (6) meghatározott időszak.
b)
Az „árak bázisidőszaka” az az időszak, amelynek alapján a folyó árak változásának kiszámítása történik, s amelynek esetében az árak a nevező szerepét töltik be az index kiszámítása során; a HICP-súlyok esetében történő volumenértékeléshez használt árakra vonatkozik.
c)
Az „index bázisidőszaka” az az időszak, melynek vonatkozásában az indexet 100 indexpontban állapítják meg.
3. cikk
Végrehajtási intézkedések
(1) A HICP közös bázisidőszaka: 2005 = 100.
(2) Amennyiben célszerűnek tűnik, a HICP összes cikket magában foglaló indexeinek és részindexeinek teljes idősorait másik közös bázisidőszak alapján kell újraszámítani. Aktualizálás alkalmával a HICP-k és HICP-részindexek teljes idősorait át kell számítani a közös bázisidőszaknak megfelelően. Az index új bázisidőszakára történő áttérés a következő naptári év januári indexszámával kezdődően lép hatályba.
(3) A Bizottság (Eurostat) a 89/382/EGK, Euratom határozattal létrehozott statisztikai programbizottsággal folytatott konzultációt követően elvégezheti az index bázisidőszakának aktualizálását.
(4) A harmonizált fogyasztói árindexbe beépítendő további COICOP/HICP részindexeket decemberben 100 indexpontos szinten kell kapcsolni; ezek a részindexek a következő januári indexszámmal kezdődően lépnek hatályba.
4. cikk
Módosítás
A 2214/96/EK rendelet 4. cikke helyébe a következő cikk lép:
„4. cikk
A részindexek terjesztése
A Bizottság (Eurostat) terjeszti a HICP-k e rendelet 1. mellékletében felsorolt kategóriáira vonatkozó részindexeit egy közös bázisidőszak alapján.”
5. cikk
Hatálybalépés
Ez a rendelet az Európai Unió Hivatalos Lapjában való kihirdetését követő huszadik napon lép hatályba.
Ez a rendelet teljes egészében kötelező, és közvetlenül alkalmazandó valamennyi tagállamban.
Kelt Brüsszelben, 2005. október 19-én.